ตุนเงินสดใส่ตู้2แสนล้านบาท
แบงก์พาณิชย์เตรียมเงินสดกว่า 2 แสนล้านบาท ให้ลูกค้ากดใช้ไม่ขาดมือ
31 ธ.ค. 2563

ธนาคารกรุงไทย แจ้งว่า ในช่วงเทศกาลปีใหม่ปี 2564 ธนาคารได้สำรองเงินสดเพื่อรองรับการใช้บริการของลูกค้า ประชาชน ทั้งการใช้บริการที่สาขา ตู้ ATM เครื่องฝากถอนเงิน (RCM) ระหว่างวันที่ 28 ธันวาคม 2563 ถึงวันที่ 3 มกราคม 2564 เป็นจำนวน 49,150 ล้านบาท แบ่งเป็นเขตกทม. จำนวน 10,600 ล้านบาท และเขตภูมิภาค จำนวน 38,550 ล้านบาท อย่างไรก็ตาม จากสถานการณ์การระบาดของโรคโควิด-19 ที่ขยายเป็นวงกว้างในขณะนี้ ธนาคารขอแนะนำลูกค้าและประชาชนทำธุรกรรมการเงินผ่านช่องทางอิเล็กทรอนิกส์ เพื่อความสะดวกและปลอดภัย
ด้านธนาคารกรุงเทพ จัดสรรเงินสดสำรองไว้ให้บริการแก่ลูกค้าในช่วงวันหยุดเทศกาลปีใหม่ จำนวน 50,000 ล้านบาท ผ่านตู้เอทีเอ็มที่รองรับการให้บริการเกือบ 10,000 จุดทั่วประเทศ ย้ำสาขาไมโครในห้างสรรพสินค้าทั่วประเทศ กว่า 300 แห่ง ยกเว้นพื้นที่ควบคุมสูงสุดตามประกาศ ศบค. เปิดให้บริการปกติไม่มีวันหยุด ภายใต้มาตรฐานด้านสุขอนามัยเพื่อร่วมป้องกันและควบคุมการแพร่ระบาดของโรค COVID-19 ของกระทรวงสาธารณสุขอย่างเคร่งครัด พร้อมกำหนดแผนดูแลการเติมเงินสดเป็นพิเศษในจุดท่องเที่ยวหลัก ภายหลังที่ประชุม ศบค. มีมติเห็นชอบ แบ่งพื้นที่ตามสถานการณ์-ไม่ล็อคดาวน์
นอกจากนี้ ธนาคารยังได้เตรียมความพร้อมสำหรับดำเนินการดูแลและเพิ่มความถี่ในการจัดเตรียมเงินสดในตู้เอทีเอ็มที่ตั้งอยู่ในจุดท่องเที่ยวทั่วประเทศเป็นกรณีพิเศษ ภายหลังที่ประชุมศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (COVID-19) หรือ ศบค. มีมติเห็นชอบ กำหนดแบ่งพื้นที่ควบคุมตามสถานการณ์ โดยไม่มีมติให้ล็อกดาวน์ประเทศ เพราะฉะนั้นลูกค้าของธนาคารจึงมั่นใจได้ว่าจะสามารถเบิกถอนเงินสดสำหรับใช้จ่ายในช่วงเทศกาลดังกล่าวได้อย่างทั่วถึงและเพียงพอ ตลอดจนดูแลธุรกรรมให้ดำเนินการได้อย่างราบรื่น
ขณะที่ กรุงศรี (ธนาคารกรุงศรีอยุธยา จำกัด (มหาชน)) เตรียมสำรองเงินสดจำนวน 15,240 ล้านบาท เพื่อรองรับการเบิกถอนเงินของลูกค้าและประชาชนทั่วไปผ่านเครื่องกรุงศรี เอทีเอ็ม และสาขาของธนาคารทั่วประเทศ ในช่วงเทศกาลส่งท้ายปีเก่าต้อนรับปีใหม่ ระหว่างวันที่ 28 ธันวาคม 2563 – 3 มกราคม 2564 ทั้งนี้ แบ่งเป็นเงินสดสำรองสำหรับบริการผ่านเครื่องกรุงศรี เอทีเอ็ม จำนวน 11,052 ล้านบาท และช่องทางสาขาของธนาคารจำนวน 4,188 ล้านบาท โดยปัจจุบันธนาคารมีสาขาจำนวน 632 สาขา และเครื่องกรุงศรี เอทีเอ็ม จำนวน 6,121 เครื่องทั่วประเทศ (ข้อมูลจำนวนเครื่อง/สาขา ณ วันที่ 30 พฤศจิกายน 2563)
ส่วน ธนาคารไทยพาณิชย์สำรองธนบัตรช่วงเทศกาลปีใหม่ 2564 เพื่อรองรับการใช้บริการของลูกค้าจำนวน 63,000 ล้านบาท โดยเป็นการสำรองเท่ากับปีที่ผ่านมา เนื่องจากประชาชนเริ่มมีการจับจ่ายเพิ่มมากขึ้นกว่าช่วงที่มีการแพร่ระบาดของ COVID-19 ประกอบกับมาตรการกระตุ้นเศรษฐกิจของภาครัฐอย่างต่อเนื่อง และประชาชนส่วนใหญ่ยังคงเน้นการท่องเที่ยวภายในประเทศช่วงปีใหม่ โดยแบ่งเป็น ตู้เอทีเอ็ม จำนวน 45,000 ล้านบาท และสาขา จำนวน 18,000 ล้านบาท
ด้านธนาคารกสิกรไทยเตรียมสำรองเงินสดสำหรับให้บริการในสาขาและเครื่องเอทีเอ็ม เพื่อรองรับการใช้จ่ายช่วงวันหยุดยาวในเทศกาลปีใหม่ 28 ธันวาคม 2563 – 1 มกราคม 2564 รวมทั้งสิ้น 36,800 ล้านบาท
ในจำนวนนี้ แบ่งเป็นการสำรองเงินสดผ่านช่องทางสาขา จำนวน 10,500 ล้านบาท โดยเป็นเงินสำรองสำหรับสาขาในเขตกรุงเทพฯ จำนวน 4,500 ล้านบาท และสาขาในเขตภูมิภาคจำนวน 6,000 ล้านบาท ทั้งนี้ปัจจุบันธนาคารกสิกรไทยมี 860 สาขา ทั่วประเทศสำหรับการสำรองเงินสดเพื่อเครื่องเอทีเอ็ม (K-ATM) ที่มีอยู่จำนวนกว่า 8,200 เครื่องทั่วประเทศ เป็นจำนวนทั้งสิ้น 26,300 ล้านบาท แบ่งเป็นการสำรองเพื่อบรรจุเครื่องเอทีเอ็มในเขตกรุงเทพฯ จำนวน 14,000 ล้านบาท และเอทีเอ็มในเขตภูมิภาคจำนวน 12,300 ล้านบาท
ทั้งนี้ สมาคมธนาคารไทย เปิดเผยว่า จากสถานการณ์การแพร่ระบาดของไวรัส COVID-19 ครั้งใหม่ในประเทศ ที่มีการแพร่ระบาดไปอย่างรวดเร็วและเป็นวงกว้างซึ่งเกิดขึ้นในช่วงใกล้เทศกาลฉลองปีใหม่ และเป็นวันหยุดยาวที่ประชาชนจะมีการเดินทางและจับจ่ายใช้สอยเพิ่มขึ้นมากกว่าช่วงปกติ
สมาคมธนาคารไทย มีความห่วงใยในสุขภาพของประชาชนและลูกค้าของธนาคาร จึงขอแนะนำให้ทำธุรกรรมทางการเงินผ่านช่องทางอิเล็คทรอนิกส์ โดยการโอนเงินผ่านระบบพร้อมเพย์ อินเตอร์เน็ตแบงกิ้ง และใช้จ่ายซื้อสินค้าและบริการผ่านแอปพลิเคชันโมบายแบงกิ้ง ซึ่งเป็นช่องทางที่ง่าย สะดวก และปลอดภัย โดยไม่จำเป็นต้องเดินทางมายังสาขาของธนาคาร ในช่วงเทศกาลปีใหม่ 2564 นี้
อย่างไรก็ตาม ธนาคารพาณิชย์ต่างๆได้เตรียมสำรองเงินสดไว้อย่างเพียงพอทุกช่องทาง สำหรับการ เบิกถอนของประชาชน และลูกค้าธนาคาร ทั้งการเบิกถอนผ่านเคาน์เตอร์สาขาธนาคารและผ่านตู้ATM ทั่วประเทศ